 **R E P U B L I K A H R V A T S K A**

**KRAPINSKO-ZAGORSKA ŽUPANIJA**

 **Upravni odjel za prostorno uređenje,**

 **gradnju i zaštitu okoliša**

KLASA: UP/I-351-01/19-01/30

URBROJ: 2140/01-08-20-8

Krapina, 28. siječanj 2020.

 Krapinsko-zagorska županija, Upravni odjel za prostorno uređenje, gradnju i zaštitu okoliša na temelju članka 84. stavka 1. Zakona o zaštiti okoliša („Narodne novine“ broj 80/13, 153/13, 78/15, 12/18 i 118/18), članka 27. stavka 1. Zakona o zaštiti prirode („Narodne novine“ broj 80/13, 15/18, 14/19 i 127/19) i odredbe članka 6. stavka 2. i članka 27. stavka 3. Uredbe o procjeni utjecaja zahvata na okoliš („Narodne novine“ broj 61/14, 3/17), na zahtjev nositelja zahvata Hrvatske vode d.o.o., VGO za Gornju Savu iz Zagreba, Ulica grada Vukovara 271, OIB: 28921383001, nakon provedenog postupka ocjene o potrebi procjene utjecaja zahvata na okoliš, donosi

**R J E Š E N J E**

**I. Za namjeravani zahvat, održavanje potoka Križanec na području Općine Bedekovčina, km 1+120 – 1+500, nije potrebno provesti postupak procjene utjecaja na okoliš.**

**II. Za namjeravani zahvat, održavanje potoka Križanec na području Općine Bedekovčina, km 1+120 – 1+500, nije potrebno provesti Glavnu ocjenu prihvatljivosti za ekološku mrežu.**

**III. Ovo rješenje prestaje važiti ako nositelj zahvata, Hrvatske vode d.o.o., VGO za Gornju Savu iz Zagreba, Ulica grada Vukovara 271, OIB: 28921383001, u roku od dvije godine od dana izvršnosti rješenja ne podnese zahtjev za izdavanje lokacijske dozvole odnosno drugog akta sukladno posebnom zakonu.**

**IV. Važenje ovog rješenja, na zahtjev nositelja zahvata, Hrvatske vode d.o.o., VGO za Gornju Savu iz Zagreba, Ulica grada Vukovara 271, OIB: 28921383001, može se jednom produžiti na još dvije godine uz uvjet da se nisu promijenili uvjeti utvrđeni u skladu sa zakonom i drugi uvjeti u skladu s kojima je izdano rješenje.**

**V. Ovo rješenje objavljuje se na internetskim stranicama Krapinsko-zagorske županije.**

***O b r a z l o ž e n j e***

Nositelj zahvata Hrvatske vode d.o.o., VGO za Gornju Savu iz Zagreba, Ulica grada Vukovara 271 podnio je 08.11.2019. godine, putem opunomoćenika tvrtke CROTEH d.o.o., Avenija Dubrovnik 15, Zagreb, sukladno odredbama članka 82. Zakona o zaštiti okoliša i članka 25. stavka 1. Uredbe o procjeni utjecaja zahvata na okoliš (u daljnjem tekstu: Uredba), Upravnom odjelu za prostorno uređenje, gradnju i zaštitu okoliša Krapinsko-zagorske županije (u daljnjem tekstu: Upravni odjel) zahtjev za provedbu postupka ocjene o potrebi procjene utjecaja na okoliš zaodržavanje potoka Križanec na području Općine Bedekovčina, km 1+120 – 1+500. Uz zahtjev je priložen Elaborat zaštite okoliša izrađen u studenom 2019. godine po ovlašteniku IPZ UNIPROJEKT TERRA d.o.o. iz Zagreba, koji ima važeću suglasnost Ministarstva zaštite okoliša i energetike za izradu dokumentacije za provedbu postupka ocjene o potrebi procjene utjecaja zahvata na okoliš (KLASA: UP/I-351-02/13-08/108, URBROJ: 517-03-1-2-19-14 od 29. kolovoza 2019.). Voditelj izrade Elaborata je Danko Fundurulja, dipl.ing.građ..

Pravni temelj za vođenje postupka ocjene o potrebi procjene utjecaja zahvata na okoliš su odredbe članka 78. stavka 1. Zakona o zaštiti okoliša i odredbe članaka 24., 25., 26. i 27. Uredbe. Naime, za zahvat naveden u točki 2.2. Priloga III. Uredbe *Kanali, nasipi i druge građevine za obranu od poplava i erozije obale*, ocjenu o potrebi procjene utjecaja zahvata na okoliš provodi nadležno upravno tijelo u županiji. Osim navedenog, člankom 27. stavkom 1. Zakona o zaštiti prirode, utvrđeno je da se za zahvate za koje je određena provedba ocjene o potrebi procjene utjecaja na okoliš provodi Prethodna ocjena prihvatljivosti za ekološku mrežu u okviru postupka ocjene o potrebi procjene. Postupak ocjene je proveden jer nositelj zahvata planira održavanje potoka Križanec na području Općine Bedekovčina, km 1+120 – 1+500.

O zahtjevu nositelja zahvata za pokretanjem postupka ocjene o potrebi procjene utjecaja na okoliš sukladno članku 7. stavku 2. točki 1. i članku 8. Uredbe o informiranju javnosti i zainteresirane javnosti u pitanjima zaštite okoliša (“Narodne novine” broj 64/08), na internetskoj stranici Krapinsko-zagorske županije objavljena je Informacija o zahtjevu za ocjenu o potrebi procjene utjecaja na okoliš održavanja potoka Križanec na području Općine Bedekovčina, km 1+120 – 1+500 (KLASA: UP/I-351-01/19-01/30, URBROJ: 2140/01-08/1-19-2 od 19. studeni 2019.).

U dostavljenoj dokumentaciji (Elaboratu zaštite okoliša) navedeno je, u bitnom, slijedeće*:* *Predmetni zahvat izvodi se u duljini od 380 metara počevši od stacionaže 1+120 do stacionaže 1+500. Tijekom povijesti potok Križanec je u predmetnom dijelu više puta izmještan, a na nizvodnom dijelu zacijevljen. Na pojedinim dijelovima dionice predviđa se izvedba obloge kamenom u betonu debljine obloge 40 cm. Stabilizacija dna i pokosa profila, predviđena je kamenim nabačajem položenim na geotekstil. Stabilizacija pokosa izvodi se kamenim nabačajem tako da se u nožicama pokosa izvrši iskop uzdužnih stopa presjeka 50x40 cm, u koje će se nabacivati veći komadi kamena. Na pokosima potoka iznad visine postavljene kamene obloge predviđa se izvedba hidrosjetve do visine obala te pojasa od 1 m na svakoj obali.*

Upravni odjel je u postupku ocjene dostavio zahtjev (KLASA: UP/I-351-01/19-01/30, URBROJ: 2140/01-08/1-19-3 od 19.11.2019.) za mišljenjem Ministarstvu zaštite okoliša i energetike i zahtjev (KLASA: UP/I-351-01/19-01/30, URBROJ: 2140/01-08/1-19-4 od 19.11.2019.) za mišljenjem Općini Bedekovčina i Javnoj ustanovi za upravljanje zaštićenim dijelovima prirode Krapinsko-zagorske županije.

Ministarstvo zaštite okoliša i energetike dostavilo je mišljenje (KLASA: 612-07/19-38/533, URBROJ: 517-20-3 od 21.01.2020. godine) da se Prethodnom ocjenom prihvatljivosti zahvata za ekološku mrežu može isključiti mogućnost značajnih negativnih utjecaja na cjelovitost i ciljeve očuvanja područja ekološke mreže te se smatra da je zahvat prihvatljiv i da nije potrebno provesti Glavnu ocjenu prihvatljivosti zahvata za ekološku mrežu.

 Javna ustanova za upravljanje zaštićenim dijelovima prirode Krapinsko-zagorske županije dostavila je mišljenje (KLASA: 351-01/19-01/109, URBROJ: 2140-18-19-2 od 03.12.2019.) da planirani zahvat neće imati negativan utjecaj na sastavnice okoliša. Općina Bedekovčina nije dostavila traženo mišljenje.

Na planirani zahvat obrađen Elaboratom zaštite okoliša, koji je objavljen uz Informaciju o zahtjevu za provedbom postupka ocjene o potrebi procjene utjecaja na okoliš na internetskim stranicama Krapinsko-zagorske županije, nisu zaprimljene primjedbe javnosti niti zainteresirane javnosti.

Razlozi zbog kojih nije potrebno provesti postupak procjene utjecaja na okoliš su slijedeći:

Dobrom organizacijom izvođenja radova, ograničenjem radova na uski radni pojas i izvođenjem radova u periodu povoljnih hidroloških uvjeta, utjecaj predmetnog zahvata tijekom građenja biti će lokalnog karaktera i kratkotrajan te se stoga ne očekuje negativan utjecaj na okolno tlo, vodu i zrak. Dio obale potoka Križanec je već uređivan, a dio vodotoka zacijevljen te se smatra da se izvedbom zahvata neće dodatno pogoršati hidromorfološki elementi zahvata. Zahvatom se ne mijenjaju bitno hidromorfološke karakteristike vodotoka u pogledu redukcije poprečnog profila ili promjeni hidrauličkih obilježja. Stoga neznatne hidromorfološke promjene neće bitno utjecati na promjene uvjeta staništa i biljne i životinjske vrste. Tijekom korištenja zahvata očekuje se pozitivan utjecaj na kvalitetu života okolnog stanovništva jer će se fiksiranjem i stabiliziranjem korita potoka Križanec smanjiti mogućnost poplava. Predmetni zahvat nalazi se izvan područja zaštićenog temeljem Zakona o zaštiti prirode. Vezano uz provedbu Glavne ocjene prihvatljivosti za ekološku mrežu, planirani zahvat ne nalazi se unutar područja ekološke mreže (Uredba o ekološkoj mreži i nadležnostima javnih ustanova za upravljanje područjima ekološke mreže „Narodne novine“ broj 80/19). Najbliža područja ekološke mreže, Područja očuvanja značajna za vrste i stanišne tipove (POVS): HR2000583 Medvednica i HR2001190 Židovske jame udaljene su od lokacije zahvata oko 5,5 km. Uzevši u obzir navedeno, kao i značajke zahvata, Prethodnom ocjenom može se isključiti mogućnosti značajnih negativnih utjecaja na cjelovitost i ciljeve očuvanja navedenih područja ekološke mreže te je zahvat prihvatljiv za ekološku mrežu i nije potrebno provesti Glavnu ocjenu zahvata. Sukladno svemu navedenom, uz poštivanje propisa iz područja zaštite okoliša, prirode i održivog gospodarenja otpadom te s obzirom na obilježja zahvata, ocijenjeno je da zahvat neće imati značajan negativan utjecaj na sastavnice okoliša i neće doći do značajnog opterećenja okoliša.

Točka I. ovog rješenja temelji se na tome da je Upravni odjel sukladno članku 78. stavku 2. Zakona o zaštiti okoliša i članku 27. stavku 1. Uredbe ocijenio, na temelju dostavljene dokumentacije i mišljenja nadležnih tijela, a prema kriterijima iz Priloga V. Uredbe, da planirani zahvat neće imati značajan negativni utjecaj na okoliš i stoga nije potrebno provesti postupak procjene utjecaja na okoliš.

Točka II. ovog rješenja temelji se na tome da je Upravni odjel, sukladno odredbama članka 90. stavka 3. Zakona o zaštiti okoliša i članka 30. stavka 9. Zakona o zaštiti prirode u okviru postupka ocjene o potrebi procjene, proveo Prethodnu ocjenu prihvatljivosti za ekološku mrežu te isključio mogućnost značajnijeg utjecaja na ekološku mrežu i stoga nije potrebno provesti Glavnu ocjenu zahvata.

Točka III. ovog rješenja propisana je u skladu s člankom 92. stavkom 3. Zakona o zaštiti okoliša.

Točka IV. ovog rješenja propisana je u skladu s člankom 92. stavkom 4. Zakona o zaštiti okoliša, a točka V. ovog rješenja utvrđena je na temelju članka 91. stavka 2. Zakona o zaštiti okoliša.

Upravna pristojba na zahtjev i ovo rješenje propisno je naplaćena državnim biljezima u iznosu od 70,00 kuna prema Tar.br.1. i 2. Zakona o upravnim pristojbama („Narodne novine” broj 115/16).

UPUTA O PRAVNOM LIJEKU:

Protiv ovog rješenja može se, prema članku 94. stavak 2. Zakona o zaštiti okoliša izjaviti žalba Ministarstvu zaštite okoliša i energetike, Zagreb, Radnička cesta 80. Rok za izjavljivanje žalbe, sukladno članku 91. stavak 3. Zakona o zaštiti okoliša počinje teći osmoga dana od dana objave rješenja na internetskoj stranici nadležnog tijela.

Žalba se predaje neposredno ili šalje poštom Upravnom odjelu za prostorno uređenje, gradnju i zaštitu okoliša Krapinsko-zagorske županije, Krapina, Magistratska 1, uz upravnu pristojbu u iznosu od 35,00 kuna prema Tar.br. 3. Uredbe o tarifi upravnih pristojbi („Narodne novine” broj 8/17, 37/17, 129/17, 18/19, 97/19 i 128/19).

**P R O Č E L N I K**

mr.sc.Stjepan Bručić, dipl.ing.građ.

DOSTAVITI:

1. Hrvatske vode d.o.o., VGO za Gornju Savu, Ulica grada Vukovara 271, Zagreb putem opunomoćenika CROTEH d.o.o., Avenija Dubrovnik 15, Zagreb

NA ZNANJE:

1. Državni inspektorat, Inspekcija zaštite okoliša, Kumrovečka 6, Zabok,
2. Državni inspektorat, Inspekcija zaštite prirode, Šubićeva 29, Zagreb,
3. Ministarstvo zaštite okoliša i energetike, Radnička cesta 80, Zagreb,
4. Evidencija, ovdje
5. Pismohrana, ovdje